‘Sasol aan verkeerde kant van mynbouhandves’Stakende Sasol-werkers en lede van die gemeenskap tydens ŉ protesoptog in Secunda, Mpumalanga (6 September 2018). Foto: Reint Dykema Die vakbond Solidariteit het vandag gesê dat Sasol hom nou aan die verkeerde kant van die mynbouhandves bevind. Dit volg nadat die mynbouhandves vandag gepubliseer is. Die handves bepaal dat werknemers in aandeelhouding van maatskappye moet deel en dat alle werknemers die voordeel van personeelaandeelhoudingskemas moet geniet. Die handves tref derhalwe nie ŉ onderskeid tussen werknemers op grond van ras nie. Volgens dr. Dirk Hermann, bestuurshoof van Solidariteit, het Solidariteit gevra dat Sasol sy Khanyisa-skema wat wit werknemers op grond van hul ras uitsluit, aan die hand van die nuwe handves moet aanpas. Die vakbond het ook aangedui dat hy die departement van minerale hulpbronne en die Kommissie vir Versoening, Bemiddeling en Arbitrasie (KVBA) versoek het om die partye te kom inlig oor die bedoeling en gees van die handves. “Sasol moet voldoen aan die mynbouhandves omdat hulle binne die mynbedryf val. Die nuwe mynbouhandves is die produk van intense onderhandelinge met en konsultasie tussen die regering, mynhuise, vakbonde en die gemeenskap wat oor jare gestrek het en wat uiteindelik tot konsensus gelei het. Indien Sasol nie sy Khanyisa-aandeleskema aanpas nie, verbreek hulle daardie konsensus wat tussen die partye in mynbou bereik is,” het Hermann gesê. Volgens hom was die uitgangspunt tussen onderhandelaars van die handves dat werkers bloot werkers is en dat daar nie op die werksvloer onderskeid getref moet word op grond van ras nie. “Sulke onderskeid by aandeelhouding kan tot rassespanning lei, wat inderdaad nou by Sasol gebeur het.” Solidariteit en Sasol ontmoet mekaar weer eerskomende Woensdag 3 Oktober by die KVBA. “Solidariteit gaan tydens dié geleentheid vra dat die dispuut tussen die partye opgelos word binne die definisie van die Mynbouhandves.” Solidariteit het intussen aangekondig dat daar gewerk word aan die beplanning van ŉ reuse-optog na Sasol se hoofkantoor in Sandton.